Serratia
Serratia, bakterieslægt i familien Enterobacteriaceae. Serratia marcescens, mirakelbakterien, vokser ved stuetemperatur med kolonier, der kan være blodrøde pga. deres indhold af farvestoffet prodigiosin. Det er overvejende sandsynligt, at det var vækst af sådanne pigmentdannende bakterier, der ved at danne kolonier på alterbrødet (hostien) var ansvarlige for et af de mest kendte religiøse mirakler. Dette fremkom ved Bolsenamessen i 1264, da en tysk præst tilsyneladende så Kristi blod sive frem fra hostien og dryppe ned på alterdugen.

S. marcescens og S. liquefaciens er stavformede, gramnegative bakterier, der findes udbredt i jord, vand samt levnedsmidler og er meget resistente over for de fleste kendte antibiotika.
De kan lejlighedsvis forårsage urinvejsinfektioner, sårinfektioner og blodforgiftning hos immunsvækkede personer.